奉使益州至長安發鍾陽驛
作者：盧照鄰
朝代：唐

paragraphs: 躋險方未夷，乘春聊騁望。
落花赴丹谷，奔流下青嶂。
葳蕤曉樹滋，滉瀁春江漲。
平川看釣侶，狹徑聞樵唱。
蝶戲綠苔前，鶯歌白雲上。
耳目多異賞，風煙有奇狀。
峻阻將長城，高標吞巨舫。
聯翩事羈靮，辛苦勞疲恙。
夕濟幾潺湲，晨登每惆悵。
誰念復芻狗，山河獨偏喪。